## Zakon o oznakama izvornosti, oznakama zemljopisnog podrijetla i oznakama tradicionalnog ugleda poljoprivrednih i prehrambenih proizvoda

### NN 84/2008 (18.7.2008.), Zakon o oznakama izvornosti, oznakama zemljopisnog podrijetla i oznakama tradicionalnog ugleda poljoprivrednih i prehrambenih proizvoda

# HRVATSKI SABOR

2719

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O OZNAKAMA IZVORNOSTI, OZNAKAMA ZEMLJOPISNOG PODRIJETLA I OZNAKAMA TRADICIONALNOG UGLEDA POLJOPRIVREDNIH I PREHRAMBENIH PROIZVODA

Proglašavam Zakon o oznakama izvornosti, oznakama zemljopisnog podrijetla i
oznakama tradicionalnog ugleda poljoprivrednih i prehrambenih proizvoda, kojega
je Hrvatski sabor donio na sjednici 2. srpnja 2008. godine
Klasa: 011-01/08-01/83
Urbroj: 71-05-03/1-08-2
Zagreb, 9. srpnja 2008.

Predsjednik
Republike Hrvatske
**Stjepan Mesić, v. r.**

## ZAKON

### O OZNAKAMA IZVORNOSTI, OZNAKAMA ZEMLJOPISNOG PODRIJETLA I OZNAKAMA TRADICIONALNOG UGLEDA POLJOPRIVREDNIH I PREHRAMBENIH PROIZVODA

Glava I.

OPĆE ODREDBE

Predmet Zakona

Članak 1.

Ovim se Zakonom:
– uređuje postupak zaštite oznaka izvornosti i oznaka zemljopisnog podrijetla
poljoprivrednih i prehrambenih proizvoda na nacionalnoj razini,
– uređuje postupak zaštite oznaka tradicionalnog ugleda na nacionalnoj razini,
– uređuje postupak podnošenja zahtjeva za registraciju oznaka izvornosti i
oznaka zemljopisnog podrijetla poljoprivrednih i prehrambenih proizvoda na
razini Europske unije,
– uređuje postupak podnošenja zahtjeva za registraciju oznaka tradicionalnog
ugleda na razini Europske unije,
– uređuju službene kontrole i utvrđivanje sukladnosti sa specifikacijom
proizvoda.
Područje primjene u pogledu oznaka izvornosti i oznaka zemljopisnog podrijetla
Članak 2.
(1) Odredbama ovoga Zakona utvrđuju se uvjeti, postupak i način zaštite oznaka
izvornosti i oznaka zemljopisnog podrijetla za poljoprivredne proizvode
namijenjene za ljudsku prehranu, koji su navedeni u Prilogu I. koji je sastavni
dio ovoga Zakona te za prehrambene proizvode navedene u Prilogu II. koji je
sastavni dio ovoga Zakona i poljoprivredne proizvode navedene u Prilogu III.
koji je sastavni dio ovoga Zakona.
(2) Odredbe ovoga Zakona ne primjenjuju se na proizvode vinarskog sektora, osim
na vinski ocat, niti na jaka alkoholna pića.
(3) Na oznake izvornosti i oznake zemljopisnog podrijetla na koje se odnose
odredbe ovoga Zakona ne primjenjuju se odredbe posebnih propisa kojima se
utvrđuje postupak osiguravanja informacija u području tehničkih normi i propisa
te pravila za Usluge informatičkog društva.
Područje primjene u pogledu oznaka tradicionalnog ugleda
Članak 3.
(1) Ovim se Zakonom utvrđuje postupak i uvjeti prema kojima se oznake
tradicionalnog ugleda mogu priznati:
a) poljoprivrednim proizvodima namijenjenim za ljudsku prehranu, koji su
navedeni u Prilogu I. ovoga Zakona,
b) prehrambenim proizvodima navedenim u Prilogu IV. koji je sastavni dio ovoga
Zakona.
(2) Na oznake tradicionalnog ugleda na koje se odnose odredbe ovoga Zakona ne
primjenjuju se odredbe posebnih propisa kojima se utvrđuje postupak osiguravanja
informacija u području tehničkih normi i propisa te pravila za Usluge
informatičkog društva.
Glava II.
ZAŠTITA OZNAKA NA RAZINI REPUBLIKE HRVATSKE
Poglavlje 1.
ZAŠTITA OZNAKA ZEMLJOPISNOG PODRIJETLA I OZNAKA IZVORNOSTI POLJOPRIVREDNIH I
PREHRAMBENIH PROIZVODA
Oznaka izvornosti i oznaka zemljopisnog podrijetla
Članak 4.
(1) U smislu ovoga Zakona:
a) »Oznaka izvornosti« – naziv je regije, određenog mjesta ili, u iznimnim
slučajevima, zemlje koji se koristi za označavanje poljoprivrednih ili
prehrambenih proizvoda:
– koji potječu iz te regije, odnosno iz tog mjesta ili iz te zemlje,
– čija kakvoća ili karakteristike, u bitnom ili isključivo, nastaju pod
utjecajem posebnih prirodnih i ljudskih čimbenika određene zemljopisne sredine i
– čija se proizvodnja, prerada i priprema u cijelosti odvija u tom zemljopisnom
području.
b) »Oznaka zemljopisnog podrijetla« – naziv je regije, određenog mjesta ili, u
iznimnim slučajevima, zemlje koji se koristi za označavanje poljoprivrednih ili
prehrambenih proizvoda:
– koji potječu iz te regije, odnosno iz tog mjesta ili iz te zemlje te
– koji ima specifičnu kakvoću, ugled ili drugo obilježje koje se pripisuje
njegovom zemljopisnom podrijetlu i
– čija se proizvodnja i/ili prerada i/ili priprema odvija u tom zemljopisnom
području.
(2) Tradicionalni zemljopisni ili nezemljopisni nazivi koji se koriste za
označavanje poljoprivrednih ili prehrambenih proizvoda koji udovoljavaju uvjete
iz stavka 1. ovoga članka smatrat će se oznakama izvornosti ili oznakama
zemljopisnog podrijetla.
(3) Iznimno od odredbe stavka 1. točke a) ovoga članka, neke oznake zemljopisnog
podrijetla smatrat će se oznakama izvornosti, kada sirovine za te proizvode
dolaze iz zemljopisnog područja koje je šire ili različito od područja prerade,
pod uvjetom da:
a) je područje proizvodnje sirovina definirano,
b) postoje posebni uvjeti za proizvodnju sirovina i
c) postoji sustav inspekcije koji osigurava udovoljavanje zahtjeva navedenih u
točki b) ovoga stavka.
(4) Oznake iz stavka 3. ovoga članka morale su prije 1. svibnja 2004. biti
priznate kao oznake izvornosti u Republici Hrvatskoj.
(5) Popis sirovina iz stavka 3. ovoga članka provedbenim propisom propisuje
ministar nadležan za poljoprivredu, ribarstvo i ruralni razvoj (u daljnjem
tekstu: ministar).
Generički nazivi, nazivi koji su u sukobu s nazivima biljnih sorti i
životinjskih pasmina, homonimi i žigovi
Članak 5.
(1) Nazivi koji su postali generički ne mogu se registrirati.
(2) U smislu ovoga Zakona »naziv koji je postao generički« znači naziv
poljoprivrednog ili prehrambenog proizvoda koji je unatoč povezanosti s mjestom
ili regijom u kojoj je poljoprivredni ili prehrambeni proizvod prvobitno
proizveden ili stavljen na tržište, postao uobičajen naziv nekog poljoprivrednog
ili prehrambenog proizvoda u Republici Hrvatskoj. Pri utvrđivanju je li neki
naziv postao generički ili nije, uzimaju se u obzir svi čimbenici, a posebno:
a) postojeća situacija u Republici Hrvatskoj i u područjima potrošnje,
b) odgovarajuće nacionalno zakonodavstvo.
(3) Naziv se ne može registrirati kao oznaka izvornosti ili oznaka zemljopisnog
podrijetla kada je u sukobu s nazivom neke biljne sorte ili životinjske pasmine
i koji zbog toga može dovesti potrošača u zabludu o pravom podrijetlu proizvoda.
(4) Naziv koji je u cijelosti ili djelomično homonim s nazivom koji je već
registriran u skladu s ovim Zakonom, registrirat će se uz odgovarajuće
poštivanje lokalne i tradicionalne uporabe te stvarnog rizika od dovođenja u
zabludu potrošača. Posebno:
a) neće se registrirati naziv koji je homonim i koji pogrešno upućuje potrošača
da proizvod dolazi iz nekog drugog područja, čak i ako je takav naziv točan u
odnosu na stvarno područje, regiju ili mjesto podrijetla tih poljoprivrednih ili
prehrambenih proizvoda,
b) kada se upotrebljava registrirani naziv koji je homonim, mora se voditi
računa da u praksi postoji dovoljna razlika između homonima koji se registrira
kasnije i naziva koji je već upisan u registar, pazeći pri tome da se prema
proizvođačima postupa na nepristran i pravedan način i da se potrošač ne dovede
u zabludu.
(5) Oznaka izvornosti ili oznaka zemljopisnog podrijetla neće se registrirati
ako bi takva registracija, zbog ugleda, poznatosti i duljine uporabe žiga, mogla
dovesti potrošače u zabludu o pravom podrijetlu proizvoda.
Specifikacija proizvoda
Članak 6.
(1) Da bi mogao dobiti zaštićenu oznaku izvornosti (ZOI) ili zaštićenu oznaku
zemljopisnog podrijetla (ZOZP), poljoprivredni ili prehrambeni proizvod mora
biti u skladu sa specifikacijom proizvoda (u daljnjem tekstu: specifikacija).
(2) Specifikacija obvezno sadrži:
a) naziv poljoprivrednog ili prehrambenog proizvoda koji sadrži oznaku
izvornosti ili oznaku zemljopisnog podrijetla,
b) opis poljoprivrednog ili prehrambenog proizvoda uključujući, ako je
primjereno, sirovine, te glavne fizikalne, kemijske, mikrobiološke ili
organoleptičke karakteristike poljoprivrednog ili prehrambenog proizvoda,
c) definiciju zemljopisnog područja, i ako je primjereno, podatke koji pokazuju
sukladnost sa zahtjevima iz članka 4. stavka 3. ovoga Zakona,
d) dokaz da poljoprivredni ili prehrambeni proizvod potječe iz određenog
zemljopisnog područja iz članka 4. stavka 1. točke a) ili b), ovisno o oznaci,
e) opis metode dobivanja poljoprivrednog ili prehrambenog proizvoda i, ako je
primjereno, autentične i nepromjenljive lokalne metode kao i podatke o pakiranju
ukoliko skupina u smislu članka 7. stavka 1. ovoga Zakona koja podnosi zahtjev
odluči i navede razloge zbog kojih se pakiranje mora obaviti na određenom
zemljopisnom području kako bi se sačuvala kakvoća ili osigurala izvornost ili
kontrola,
f) podatke koji iskazuju sljedeće:
– povezanost između kakvoće ili karakteristika poljoprivrednog ili prehrambenog
proizvoda i zemljopisnog okruženja iz članka 4. stavka 1. točke a) ovoga Zakona
ili
– povezanost između specifične kakvoće, ugleda ili neke druge karakteristike
poljoprivrednog ili prehrambenog proizvoda i zemljopisnog podrijetla iz članka
4. stavka 1. točke b) ovoga Zakona,
g) naziv i adresu ovlaštenih tijela koja provjeravaju sukladnost s odredbama
specifikacije i njihove specifične zadaće,
h) bilo koja specifična pravila označavanja za taj poljoprivredni ili
prehrambeni proizvod,
i) sve zahtjeve propisane posebnim propisima.
(3) Podaci koji se moraju nalaziti u specifikaciji provedbenim propisom
propisuje ministar.
Zahtjev za registraciju
Članak 7.
(1) Zahtjev za registraciju ima pravo podnijeti samo skupina.
(2) U smislu ovoga Zakona pod pojmom »skupina« podrazumijeva se svako udruženje
proizvođača ili prerađivača koji se bave istim poljoprivrednim ili prehrambenim
proizvodom, bez obzira na njihov pravni oblik ili sastav. U skupini mogu
sudjelovati i druge zainteresirane strane. Uvjeti pod kojima se fizička ili
pravna osoba može smatrati skupinom provedbenim propisom propisuje ministar.
(3) Skupina može podnijeti zahtjev za registraciju samo za poljoprivredne ili
prehrambene proizvode koje ona proizvodi ili prerađuje.
(4) Zahtjev za registraciju obvezno sadrži:
a) naziv i adresu skupine koja podnosi zahtjev,
b) specifikaciju navedenu u članku 6. ovoga Zakona,
c) jedinstveni dokument koji sadrži sljedeće:
– glavne točke specifikacije: naziv i opis proizvoda, uključujući, gdje je to
primjereno, specifična pravila koja se odnose na pakiranje i označavanje, te
sažetu definiciju zemljopisnog područja,
– opis povezanosti između proizvoda i zemljopisnog okruženja ili zemljopisnog
podrijetla kako je to navedeno u članku 4. stavku 1. točki a) ili b) ovoga
Zakona ovisno o oznaci, uključujući, tamo gdje je to primjereno, specifične
elemente opisa proizvoda ili metode proizvodnje koji opravdavaju ovu povezanost.
(5) Zahtjevom se može zatražiti registracija samo jedne oznake izvornosti ili
oznake zemljopisnog podrijetla.
(6) Dodatne podatke koje sadrži zahtjev i način podnošenja zahtjeva provedbenim
propisom propisuje ministar.
Postupanje po zahtjevu
Članak 8.
(1) Zahtjev za registraciju koji sadrži podatke propisane člankom 7. stavkom 4.
i 6. ovoga Zakona podnosi se Ministarstvu poljoprivrede, ribarstva i ruralnog
razvoja (u daljnjem tekstu: Ministarstvo).
(2) Ministar osniva stručno Povjerenstvo za provedbu postupka registracije
oznaka izvornosti i oznaka zemljopisnog podrijetla poljoprivrednih i
prehrambenih proizvoda (u daljnjem tekstu: Povjerenstvo).
(3) Povjerenstvo iz stavka 2. ovoga članka razmatra svaki zahtjev kako bi
provjerilo je li osnovan i udovoljava li odredbama ovoga Zakona i podzakonskih
propisa donesenih na temelju njega, koje se odnose na oznake izvornosti i oznake
zemljopisnog podrijetla.
(4) Ukoliko je zahtjev potpun, osnovan i udovoljava odredbama ovoga Zakona i
podzakonskih propisa donesenih na temelju njega, koje se odnose na oznake
izvornosti i oznake zemljopisnog podrijetla, isti će biti objavljen i na taj
način učinjen dostupnim javnosti.
(5) Ministar provedbenim propisom detaljno propisuje način i uvjete te
provođenje postupka registracije oznaka izvornosti i oznaka zemljopisnog
podrijetla, kao i sadržaj koji se objavljuje sukladno stavku 4. ovoga članka.
Prigovor
Članak 9.
(1) Svaka fizička ili pravna osoba koja ima pravni interes i koja ima nastan ili
boravište u Republici Hrvatskoj može u propisanom roku podnijeti prigovor na
zahtjev.
(2) Prigovor se podnosi Ministarstvu u roku od tri mjeseca od dana objave iz
članka 8. stavka 4. ovoga Zakona uz odgovarajuću utemeljenu izjavu.
(3) Izjava o prigovoru se prihvaća samo ako ju Ministarstvo primi unutar roka
navedenog u stavku 2. ovoga članka, i ako:
a) ukaže na nesukladnost s uvjetima navedenim u članku 4. ovoga Zakona, ili
b) ukaže da bi registriranje predloženog naziva bilo u suprotnosti s člankom 5.
stavkom 3., 4. i 5. ovoga Zakona, ili
c) ukaže da bi registriranje predloženog naziva ugrozilo opstojnost posve ili
djelomično identičnog naziva ili žiga, ili opstojnost proizvoda koji je već bio
zakonito na tržištu najmanje tijekom pet godina prije datuma objave iz članka 8.
stavka 4. ovoga Zakona, ili
d) sadrži podatke iz kojih se može zaključiti da je naziv za koji je zatražena
registracija generički, u smislu članka 5. stavka 1. i 2. ovoga Zakona.
(4) Povjerenstvo iz članka 8. stavka 2. ovoga Zakona provjerava osnovanost
prigovora.
(5) Ukoliko Ministarstvo ne primi ni jedan prigovor u skladu sa stavkom 3. i 4.
ovoga članka naziv se registrira.
(6) Ukoliko je prigovor u skladu sa stavkom 3. i 4. ovoga članka, Ministarstvo
poziva zainteresirane strane da se dogovore.
(7) Ukoliko zainteresirane strane ne postignu dogovor, Povjerenstvo predlaže
ministru daljnje postupanje u pogledu zahtjeva za registraciju uvažavajući
mišljenje podnositelja zahtjeva i podnositelja prigovora.
(8) Rješenje o daljnjem postupanju sa zahtjevom za registraciju objavljuje se u
»Narodnim novinama«.
(9) Ministar provedbenim propisom detaljno propisuje način podnošenja prigovora,
rokove u postupku prigovora i detaljan postupak povodom prigovora, kao i objave
u »Narodnim novinama« u tijeku postupka prigovora.
Upis u Registar oznaka izvornosti i Registar oznaka zemljopisnog podrijetla
Članak 10.
(1) Nakon provedenog postupka iz članka 8. i 9. ovoga Zakona, Ministarstvo će
donijeti rješenje o registraciji oznake izvornosti ili oznake zemljopisnog
podrijetla.
(2) Danom pravomoćnosti rješenja iz stavka 1. ovoga članka registrirana oznaka
izvornosti upisuje se u Registar oznaka izvornosti, a registrirana oznaka
zemljopisnog podrijetla upisuje se u Registar oznaka zemljopisnog podrijetla.
(3) Sadržaj, oblik i način vođenja Registara iz stavka 2. ovoga članka
provedbenim propisom propisuje ministar.
(4) Rješenje o registraciji iz stavka 1. ovoga članka objavljuje se u »Narodnim
novinama«.
Upis u Upisnik korisnika registriranih oznaka izvornosti i Upisnik korisnika
registriranih oznaka zemljopisnog podrijetla
Članak 11.
(1) Naziv koji je registriran u skladu s odredbama ovoga Zakona i podzakonskih
propisa donesenih na temelju njega, koje se odnose na oznake izvornosti i oznake
zemljopisnog podrijetla, može koristiti svaki gospodarski subjekt koji proizvodi
i/ili prerađuje poljoprivredni ili prehrambeni proizvod sukladno odgovarajućoj
specifikaciji.
(2) Skupina iz članka 7. stavka 1. ovoga Zakona koja je podnijela zahtjev iz
članka 8. stavka 1. ovoga Zakona, odnosno svaki njezin proizvođač i/ili
prerađivač koji je prošao postupak utvrđivanja sukladnosti sa specifikacijom,
upisuje se u Upisnik korisnika registriranih oznaka izvornosti ili Upisnik
korisnika registriranih oznaka zemljopisnog podrijetla.
(3) Svaki novi proizvođač i/ili prerađivač koji nije u skupini iz stavka 2.
ovoga članka ili koji je član skupine iz stavka 2. ovoga članka, a koji nije
prošao postupak utvrđivanja sukladnosti u tijeku postupka registracije oznake,
upisuje se u pripadajući upisnik iz stavka 2. ovoga članka na temelju zahtjeva i
dokaza o udovoljavanju uvjeta iz stavka 1. ovoga članka.
(4) Ministarstvo izdaje svakom pojedinom proizvođaču i/ili prerađivaču iz stavka
2. i 3. ovoga članka rješenje o upisu u pripadajuće upisnike iz stavka 2. ovoga
članka.
(5) Sadržaj, oblik i način vođenja upisnika iz stavka 2. ovoga članka, upis i
brisanje iz istih provedbenim propisom propisuje ministar.
Odobrenje promjena specifikacije
Članak 12.
(1) Skupina koja ispunjava uvjete iz članka 7. stavka 1., 2. i 3. ovoga Zakona i
koja ima pravni interes može zatražiti odobrenje za izmjenu i dopunu
specifikacije, posebno da bi se uvažila dostignuća na području znanosti i
tehnologije, ili da bi se izmijenilo zemljopisno područje iz članka 6. stavka 2.
točke c) ovoga Zakona. U zahtjevu se moraju opisati zatražene izmjene i dopune
specifikacije uz obrazloženja.
(2) Kada izmjene i dopune specifikacije uključuju jednu ili više izmjena i
dopuna jedinstvenog dokumenta, podnošenje zahtjeva za izmjenu i dopunu podliježe
postupku navedenom u članku 7., 8., 9. i 10. ovoga Zakona. Ukoliko su predložene
izmjene i dopune specifikacije manje, Povjerenstvo odlučuje o odobrenju zahtjeva
bez primjene postupka iz članka 8. stavka 4. i članka 9. ovoga Zakona, a u
slučaju odobrenja Ministarstvo objavljuje podatke iz članka 8. stavka 4. ovoga
Zakona.
(3) Kada izmjene i dopune specifikacije ne uključuju nikakve promjene
jedinstvenog dokumenta, Povjerenstvo odlučuje o odobravanju predloženih izmjena
i dopuna.
(4) Kada se izmjena i dopuna specifikacije odnosi na privremenu promjenu
specifikacije zbog obveznih sanitarnih ili fitosanitarnih mjera koje su uvela
nadležna javna tijela, primjenjuje se postupak iz stavka 3. ovoga članka.
(5) Ministar provedbenim propisom propisuje uvjete i način postupka podnošenja
zahtjeva za izmjenu i dopunu specifikacije te utvrđuje što uključuje veće ili
manje izmjene jedinstvenog dokumenta.
Proglašenje rješenja o registraciji oznake ništavim
Članak 13.
(1) Rješenje o registraciji oznake izvornosti, odnosno oznake zemljopisnog
podrijetla proglasit će se ništavim ako se utvrdi da nije osigurana sukladnost s
uvjetima navedenim u specifikaciji.
(2) Postupak proglašavanja rješenja ništavim iz stavka 1. ovoga članka može
pokrenuti Ministarstvo po službenoj dužnosti i svaka fizička ili pravna osoba
koja ima pravni interes uz predočenje razloga za takav zahtjev.
(3) Način i uvjete za pokretanje postupka za proglašavanje rješenja ništavim iz
stavka 1. ovoga članka provedbenim propisom propisuje ministar.
(4) Rješenje kojim se rješenje o registraciji iz stavka 1. ovoga članka
proglašava ništavim objavljuje se u »Narodnim novinama«.
Zaštita
Članak 14.
(1) Registrirani nazivi zaštićeni su od:
a) bilo kakvog izravnog ili neizravnog komercijalnog korištenja registriranog
naziva za proizvode koji nisu obuhvaćeni registracijom, ukoliko su ti proizvodi
usporedivi s proizvodima registriranim pod tim nazivom ili ukoliko se
korištenjem tog naziva iskorištava ugled zaštićenog naziva,
b) bilo kakve zlouporabe, oponašanja ili podsjećanja, čak i ako je označeno
pravo podrijetlo proizvoda ili ako je naziv proizvoda preveden ili ako mu je
dodan izraz poput »stil«, »tip«, »metoda«, »kako se proizvodi u«, »imitacija«
ili slično,
c) bilo kakve druge lažne oznake ili oznake koja dovodi u zabludu potrošača
glede izvora, podrijetla, prirode ili bitnih osobina proizvoda na unutarnjoj ili
vanjskoj ambalaži, na promidžbenim materijalima ili dokumentima koji se odnose
na proizvod te od pakiranja proizvoda u ambalažu koja stvara pogrešnu predodžbu
o njegovom podrijetlu,
d) bilo kakve druge prakse koja može potrošača dovesti u zabludu glede pravog
podrijetla proizvoda.
(2) Kada registrirani naziv sadrži u sebi naziv poljoprivrednog ili prehrambenog
proizvoda koji se smatra generičkim, korištenje toga generičkog naziva za
odgovarajući poljoprivredni ili prehrambeni proizvod neće se smatrati suprotnim
točki a) ili b) stavka 1. ovoga članka.
(3) Zaštićeni nazivi ne mogu postati generički.
Odnos prema žigovima
Članak 15.
(1) Kada su oznake izvornosti i oznake zemljopisnog podrijetla registrirane u
skladu s odredbama ovoga Zakona i podzakonskih propisa donesenih na temelju
njega, koje se odnose na oznake izvornosti i oznake zemljopisnog podrijetla,
prijava za registraciju žiga koji odgovara jednoj od situacija navedenih u
članku 14. ovoga Zakona i koji se odnosi na istu kategoriju proizvoda odbija se,
ako je prijava za registraciju žiga predana nakon datuma podnošenja zahtjeva za
registraciju oznake.
(2) Žigovi koji su registrirani u suprotnosti s odredbom stavka 1. ovoga članka,
mogu se proglasiti ništavim u postupcima propisanim posebnim propisima.
(3) Žig čija uporaba odgovara jednoj od situacija navedenih u članku 14. ovoga
Zakona, koji je registriran za područje Republike Hrvatske u dobroj vjeri u
skladu s posebnim propisom, prije datuma podnošenja zahtjeva za registraciju
oznake izvornosti ili oznake zemljopisnog podrijetla u skladu s odredbama ovoga
Zakona i podzakonskih propisa donesenih na temelju njega, koje se odnose na
oznake izvornosti i oznake zemljopisnog podrijetla, može se nastaviti koristiti
pod uvjetom da ne postoji nikakva osnova za njegovo proglašavanje ništavim ili
za njegov opoziv prema posebnom propisu.
Nazivi, oznake i znakovi
Članak 16.
(1) Svaki poljoprivredni ili prehrambeni proizvod proizveden i/ili prerađen u
skladu sa specifikacijom mora biti označen na način da pored registriranog
naziva ima i vidljivi navod »ZAŠTIĆENA OZNAKA IZVORNOSTI«, odnosno »ZAŠTIĆENA
OZNAKA ZEMLJOPISNOG PODRIJETLA« uz nanošenje pripadajućeg znaka.
(2) Samo proizvođači i/ili prerađivači koji udovoljavaju uvjete specifikacije i
koji su upisani u pripadajući upisnik korisnika iz članka 11. stavka 2. ovoga
Zakona, mogu pri označavanju, oglašavanju ili na drugoj dokumentaciji koja se
odnosi na poljoprivredni ili prehrambeni proizvod staviti navod i pripadajući
znak iz stavka 1. ovoga članka.
(3) Oblik, veličinu, sadržaj i način izdavanja znaka iz stavka 1. ovoga članka
provedbenim propisom propisuje ministar.
Troškovi
Članak 17.
U postupku registracije oznake izvornosti i oznake zemljopisnog podrijetla
plaćaju se naknade troškova postupka koje propisuje ministar.
Poglavlje 2.
OZNAKA TRADICIONALNOG UGLEDA POLJOPRIVREDNIH I PREHRAMBENIH PROIZVODA
Definicije
Članak 18.
(1) U smislu ovoga Zakona:
a) »posebna svojstva« označavaju svojstvo ili skup svojstava po kojima se
poljoprivredni ili prehrambeni proizvod jasno razlikuje od drugih sličnih
prehrambenih ili drugih proizvoda iste kategorije,
b) »tradicionalan« označava dokazanu uporabu na tržištu kroz vremensko razdoblje
koje pokazuje prenošenje s generacije na generaciju; ovo vremensko razdoblje je
razdoblje koje se općenito pripisuje jednoj ljudskoj generaciji, a to je
najmanje 25 godina,
c) »oznaka tradicionalnog ugleda« označava tradicionalni poljoprivredni ili
prehrambeni proizvod, kojem kroz registraciju sukladno odredbama ovoga Zakona i
propisa donesenih na temelju njega, koje se odnose na oznake tradicionalnog
ugleda, priznaju posebna svojstva,
d) »skupina« podrazumijeva svako udruženje proizvođača ili prerađivača koji se
bave istim poljoprivrednim ili prehrambenim proizvodom, bez obzira na njihov
pravni oblik ili sastav.
(2) Svojstvo ili skup svojstava iz stavka 1. točke a) ovoga članka mogu biti
povezani sa svojstvenim značajkama proizvoda, kao što su njegove fizikalne,
kemijske, mikrobiološke ili organoleptičke značajke ili s metodom proizvodnje
proizvoda ili sa specifičnim uvjetima koji moraju biti zadovoljeni tijekom
njegove proizvodnje.
(3) Prezentacija poljoprivrednog ili prehrambenog proizvoda ne smatra se
svojstvom u smislu stavka 1. točke a) ovoga članka.
(4) Posebno svojstvo definirano u stavku 1. točki a) ovoga članka ne može se
ograničiti na kvalitativan ili kvantitativan sastav ili na način proizvodnje
propisan posebnim propisima, ili u normama koje je donijelo nadležno tijelo za
normizaciju ili u proizvoljnim normama, što se ne primjenjuje kada je posebnim
propisima ili normama propisana posebnost proizvoda.
(5) Skupini iz stavka 1. točke d) ovoga članka mogu se pridružiti druge
zainteresirane strane.
Registar
Članak 19.
(1) Ministarstvo vodi Registar oznaka tradicionalnog ugleda poljoprivrednih i
prehrambenih proizvoda.
(2) Registar iz stavka 1. ovoga članka ima dvije liste oznaka tradicionalnog
ugleda, ovisno o tome je li uporaba naziva poljoprivrednih ili prehrambenih
proizvoda rezervirana ili nije, za proizvođače koji se pridržavaju specifikacije
proizvoda.
(3) Sadržaj, oblik i način vođenja Registra iz stavka 1. ovoga članka
provedbenim propisom propisuje ministar.
Zahtjevi u odnosu na proizvode i nazive
Članak 20.
(1) Da bi se uvrstio u Registar iz članka 19. ovoga Zakona, poljoprivredni ili
prehrambeni proizvod mora biti ili proizveden uporabom tradicionalnih sirovina
ili ga mora karakterizirati tradicionalni sastav ili način proizvodnje i/ili
prerade, koji odražava tradicionalni način proizvodnje i/ili prerade.
(2) Poljoprivredni ili prehrambeni proizvod čija posebna svojstva proizlaze iz
njegovog izvora ili zemljopisnog podrijetla neće se registrirati. Iznimno od
članka 21. stavak 1. ovoga Zakona u nazivu je dopuštena uporaba zemljopisnih
izraza.
(3) Za registraciju, naziv mora:
a) biti specifičan sam po sebi, ili
b) izražavati posebna svojstva poljoprivrednog ili prehrambenog proizvoda.
(4) Specifičan naziv, kako je navedeno u stavku 3. točki a) ovoga članka mora
biti tradicionalan i u skladu s nacionalnim odredbama ili mora biti ustaljen na
temelju uobičajenog korištenja.
(5) Naziv koji izražava posebna svojstva, kako je navedeno u stavku 3. točki b)
ovoga članka ne može se registrirati ako:
a) se odnosi samo na tvrdnje općenite prirode koje se upotrebljavaju za određene
poljoprivredne ili prehrambene proizvode ili na one propisane posebnim
propisima,
b) je zbunjujući, čiji je poseban primjer upućivanje na očigledna svojstva
proizvoda ili je svojstvo takvo da ne odgovara specifikaciji proizvoda (u
daljnjem tekstu: specifikacija), pa može navesti potrošača na pogrešno mišljenje
o karakteristikama proizvoda.
Ograničenja uporabe naziva
Članak 21.
(1) Odredbe Glave II. Poglavlja 2. ovoga Zakona su iznimka u odnosu na propise
koji se odnose na intelektualno vlasništvo, posebno žigove, i odredbe Glave II.
Poglavlja 1. ovoga Zakona.
(2) Naziv biljne sorte ili životinjske pasmine može biti dio naziva oznake
tradicionalnog ugleda, uz uvjet da ne djeluje zbunjujuće u odnosu na prirodu
proizvoda.
Specifikacija proizvoda
Članak 22.
(1) Kako bi se poljoprivredni ili prehrambeni proizvod označio kao oznaka
tradicionalnog ugleda (OTU) isti mora biti u skladu sa specifikacijom.
(2) Specifikacija proizvoda uključuje:
a) naziv iz članka 20. stavka 3. ovoga Zakona koji mora biti na hrvatskom jeziku
i po zahtjevu na drugom jeziku s naznakom zahtijeva li skupina registraciju sa
ili bez rezervacije naziva,
b) opis poljoprivrednog ili prehrambenog proizvoda uključujući njegova glavna
fizikalna, kemijska, mikrobiološka ili organoleptička svojstva,
c) opis metode proizvodnje koju proizvođači moraju slijediti, uključujući, tamo
gdje je to primjereno, prirodu i svojstva upotrijebljenih sirovina ili sastojaka
i metodu pripreme poljoprivrednog ili prehrambenog proizvoda,
d) ključne elemente koji određuju posebna svojstva proizvoda i, prema potrebi,
osnovne upotrijebljene referencije,
e) ključne elemente koji dokazuju tradicionalni karakter proizvoda sukladno
članku 20. stavku 1. ovoga Zakona,
f) minimalne zahtjeve i postupke za provjeru posebnih svojstava.
(3) Podatke koje mora sadržavati specifikacija provedbenim propisom propisuje
ministar.
Zahtjev za registraciju
Članak 23.
(1) Zahtjev za registraciju oznake tradicionalnog ugleda ima pravo podnijeti
samo skupina.
(2) Skupina može podnijeti zahtjev za registraciju samo za poljoprivredne ili
prehrambene proizvode koje ona proizvodi ili prerađuje.
(3) Zahtjev za registraciju uključuje najmanje:
a) naziv i adresu skupine koja podnosi zahtjev,
b) specifikaciju proizvoda navedenu u članku 22. ovoga Zakona,
c) naziv i adresu ovlaštenih tijela koja provjeravaju sukladnost s odredbama
specifikacije, te njihove specifične zadaće,
d) dokumente koji dokazuju specifičan i tradicionalan karakter proizvoda.
(4) Zahtjevom se može zatražiti registracija samo jedne oznake tradicionalnog
ugleda.
(5) Dodatne podatke koje sadrži zahtjev i način podnošenja zahtjeva provedbenim
propisom propisuje ministar.
Postupak po zahtjevu
Članak 24.
(1) Zahtjev za registraciju koji sadrži podatke propisane člankom 23. stavkom 3.
i 5. ovoga Zakona podnosi se Ministarstvu.
(2) Ministar osniva stručno Povjerenstvo za provedbu postupka registracije
oznaka tradicionalnog ugleda poljoprivrednih i prehrambenih proizvoda.
(3) Povjerenstvo iz stavka 2. ovoga članka razmatra svaki zahtjev kako bi
provjerilo je li on osnovan i udovoljava li odredbama ovoga Zakona i propisa
donesenih na temelju njega, koje se odnose na oznaku tradicionalnog ugleda.
(4) Ukoliko je zahtjev potpun, osnovan i udovoljava odredbama ovoga Zakona i
propisa donesenih na temelju njega koje se odnose na oznaku tradicionalnog
ugleda, isti će biti objavljen i na taj način učinjen dostupnim javnosti.
(5) Ministar provedbenim propisom detaljno propisuje način i uvjete te
provođenje postupka registracije oznake tradicionalnog ugleda, kao i sadržaj
koji se objavljuje sukladno stavku 4. ovoga članka.
Prigovori
Članak 25.
(1) Svaka fizička ili pravna osoba koja ima pravni interes i koja ima nastan ili
boravište u Republici Hrvatskoj može u propisanom roku uložiti prigovor na
zahtjev.
(2) Prigovor se podnosi Ministarstvu u roku od tri mjeseca od dana objave iz
članka 24. stavka 4. ovoga Zakona uz odgovarajuću utemeljenu izjavu.
(3) Izjava o prigovoru se prihvaća samo ako ju Ministarstvo primi unutar roka
navedenog u stavku 2. ovoga članka, i ako se utvrdi:
a) nepoštivanje uvjeta navedenih u članku 18., 20. i 21. ovoga Zakona, ili
b) u slučaju zahtjeva iz članka 30. stavka 2. ovoga Zakona, da je korištenje
naziva zakonito, općepoznato i gospodarski značajno za slične poljoprivredne ili
prehrambene proizvode.
(4) Povjerenstvo iz članka 24. stavka 2. ovoga Zakona provjerava osnovanost
prigovora.
(5) Ukoliko Ministarstvo ne primi ni jedan prigovor u skladu sa stavkom 3. i 4.
ovoga članka donosi se rješenje o registraciji oznake tradicionalnog ugleda i
registrirani naziv se upisuje u Registar iz članka 19. ovoga Zakona.
(6) Rješenje o registraciji oznake objavljuje se u »Narodnim novinama«.
(7) Ukoliko je prigovor u skladu sa stavkom 3. i 4. ovoga članka, Ministarstvo
poziva zainteresirane strane da se dogovore.
(8) Ukoliko zainteresirane strane ne postignu dogovor, Povjerenstvo predlaže
Ministru daljnje postupanje u pogledu zahtjeva za registraciju uvažavajući
mišljenje podnositelja zahtjeva i podnositelja prigovora.
(9) Rješenje o daljnjem postupanju sa zahtjevom za registraciju objavljuje se u
»Narodnim novinama«.
(10) Ministar provedbenim propisom detaljno propisuje način ulaganja prigovora,
rokove u postupku prigovora, detaljan postupak povodom prigovora, kao i objave u
»Narodnim novinama« u tijeku postupka prigovora.
Proglašenje rješenja o registraciji oznake ništavim
Članak 26.
(1) Rješenje o registraciji oznake tradicionalnog ugleda proglasit će se
ništavim ako se utvrdi da nije osigurana sukladnost s uvjetima navedenim u
specifikaciji.
(2) Postupak proglašenja rješenja ništavim iz stavka 1. ovoga članka može
pokrenuti Ministarstvo po službenoj dužnosti i svaka fizička ili pravna osoba
koja ima pravni interes uz predočenje razloga za takav zahtjev.
(3) Način i uvjete za pokretanje postupka za proglašenjem rješenja ništavim iz
stavka 1. ovoga članka provedbenim propisom propisuje ministar.
(4) Rješenje kojim se rješenje o registraciji iz stavka 1. ovoga članka
proglašava ništavim objavljuje se u »Narodnim novinama«.
Izmjena i dopuna specifikacije
Članak 27.
(1) Skupina koja ima pravni interes može zatražiti odobrenje za izmjenu i dopunu
specifikacije.
(2) U zahtjevu se mora dokazati utemeljen gospodarski interes i opisati
zatražene izmjene i dopune specifikacije te opravdanje za njih.
(3) Zahtjev za odobrenje izmjene i dopune specifikacije podliježe postupku
navedenom u članku 23., 24. i 25. ovoga Zakona.
(4) Ukoliko su zatražene izmjene i dopune specifikacije manje, Povjerenstvo iz
članka 24. stavka 2. ovoga Zakona odlučuje o odobrenju promjene bez primjene
postupka iz članka 24. stavka 4. i članka 25. ovoga Zakona.
(5) Ministarstvo objavljuje u »Narodnim novinama« izmjene i dopune specifikacije
iz stavka 4. ovoga članka.
(6) Ministarstvo obavještava sve proizvođače i/ili prerađivače koji koriste
registriranu oznaku tradicionalnog ugleda za koju je zatražena izmjena i dopuna
specifikacije o objavi iz stavka 5. ovoga članka.
(7) Pravne i fizičke osobe korisnici registrirane oznake iz stavka 6. ovoga
članka mogu pored prigovora iz članka 25. stavka 3. ovoga Zakona podnijeti i
prigovor koji pokazuje gospodarski interes na području proizvodnje
poljoprivrednih ili prehrambenih proizvoda s oznakom tradicionalnog ugleda.
(8) Kada se izmjena i dopuna odnosi na privremenu promjenu specifikacije zbog
obveznih sanitarnih ili fitosanitarnih mjera koje su uvela nadležna javna
tijela, primjenjuje se postupak iz stavka 4. ovoga članka.
(9) Ministar provedbenim propisom propisuje uvjete i način postupka podnošenja
zahtjeva za izmjenu i dopunu specifikacije te utvrđuje što uključuje manje
izmjene i dopune specifikacije.
Upis u Upisnik korisnika registriranih oznaka tradicionalnog ugleda
Članak 28.
(1) Naziv koji je registriran u skladu s odredbama ovoga Zakona i podzakonskih
propisa donesenih na temelju njega, koje se odnose na oznake tradicionalnog
ugleda, može koristiti svaki gospodarski subjekt koji proizvodi i/ili prerađuje
poljoprivredni ili prehrambeni proizvod sukladno odgovarajućoj specifikaciji.
(2) Skupina iz članka 23. stavka 1. ovoga Zakona koja je podnijela zahtjev iz
članka 24. stavka 1. ovoga Zakona, odnosno svaki njezin proizvođač i/ili
prerađivač koji je prošao postupak utvrđivanja sukladnosti sa specifikacijom,
upisuje se u Upisnik korisnika registriranih oznaka tradicionalnog ugleda.
(3) Svaki novi proizvođač i/ili prerađivač koji nije u skupini iz stavka 2.
ovoga članka ili koji je član skupine iz stavka 2. ovoga članka, a koji nije
prošao postupak utvrđivanja sukladnosti u tijeku registracije oznake, upisuje se
u Upisnik iz stavka 2. ovoga članka na temelju zahtjeva i dokaza o udovoljavanju
uvjeta iz stavka 1. ovoga članka.
(4) Ministarstvo izdaje svakom pojedinom proizvođaču i/ili prerađivaču iz stavka
2. i 3. ovoga članka rješenje o upisu u Upisnik iz stavka 2. ovoga članka.
(5) Sadržaj, oblik i način vođenja Upisnika iz stavka 2. ovoga članka, upis i
brisanje iz istog provedbenim propisom propisuje ministar.
Naziv, oznaka i znak
Članak 29.
(1) Samo proizvođači i/ili prerađivači koji udovoljavaju uvjete specifikacije i
koji su upisani u Upisnik korisnika registriranih oznaka tradicionalnog ugleda
iz članka 28. stavka 2. ovoga Zakona mogu pri označavanju, oglašavanju ili na
drugoj dokumentaciji koja se odnosi na poljoprivredni ili prehrambeni proizvod,
navesti oznaku tradicionalnog ugleda.
(2) Poljoprivredni ili prehrambeni proizvodi iz stavka 1. ovoga članka pri
označavanju moraju pored registriranog naziva imati vidljivi navod »OZNAKA
TRADICIONALNOG UGLEDA« uz nanošenje znaka.
(3) Oblik, veličinu, sadržaj i način izdavanja znaka iz stavka 2. ovoga članka
provedbenim propisom propisuje ministar.
Detaljna pravila za registrirani naziv
Članak 30.
(1) Od datuma objave iz članka 25. stavka 6. i 9. ovoga Zakona, naziv se može
koristiti samo za označavanje poljoprivrednog ili prehrambenog proizvoda koji
odgovara specifikaciji proizvoda kao oznaka tradicionalnog ugleda u skladu s
pravilima propisanim u članku 29. ovoga Zakona. Registrirani nazivi mogu se i
dalje koristiti za označavanje proizvoda koji nisu u skladu s registriranom
specifikacijom, bez korištenja navoda »OZNAKA TRADICIONALNOG UGLEDA« ili
odgovarajućeg znaka.
(2) Oznaka tradicionalnog ugleda može se registrirati s rezerviranim nazivom za
poljoprivredni ili prehrambeni proizvod koji zadovoljava objavljenu
specifikaciju, uz uvjet da skupina to zatraži u svom zahtjevu za registraciju i
da postupak iz članka 25. ovoga Zakona ne pokaže da se taj naziv već koristi na
zakonit, općepoznat i gospodarski značajan način za slične poljoprivredne ili
prehrambene proizvode. Od datuma objave iz članka 25. stavka 6. i 9. ovoga
Zakona, registrirani naziv se više ne smije upotrebljavati za označavanje
sličnih poljoprivrednih ili prehrambenih proizvoda koji ne zadovoljavaju
registriranu specifikaciju, čak i ako nije praćen navodom »OZNAKA TRADICIONALNOG
UGLEDA« ili odgovarajućim znakom.
(3) U slučaju naziva za koje se zahtijeva registracija samo na hrvatskom jeziku,
skupina u specifikaciji može navesti da kod stavljanja tog proizvoda na tržište
oznaka može uz naziv proizvoda na hrvatskom jeziku sadržavati i oznaku na drugim
jezicima koja pokazuje da je proizvod dobiven u skladu s tradicijom područja.
Zaštita
Članak 31.
(1) Registrirani nazivi zaštićeni su od bilo kakve zlouporabe ili korištenja
koje može potrošača dovesti u zabludu u pogledu izraza »oznaka tradicionalnog
ugleda«, ili odgovarajućeg znaka, te od bilo kakvog oponašanja naziva koji su
registrirani i rezervirani u skladu s člankom 30. stavkom 2. ovoga Zakona.
(2) Registrirani nazivi zaštićeni su od bilo kakvih postupaka koji bi mogli
potrošača dovesti u zabludu, uključujući postupke koji upućuju da je neki
poljoprivredni ili prehrambeni proizvod registriran kao oznaka tradicionalnog
ugleda.
(3) Prodajni opisi koji se koriste za poljoprivredne ili prehrambene proizvode
ne smiju se koristiti na način koji dovodi do zabune u pogledu naziva koji su
registrirani i rezervirani u skladu s člankom 30. stavkom 2. ovoga Zakona.
Troškovi
Članak 32.
U postupku registracije oznaka tradicionalnog ugleda plaćaju se naknade troškova
postupka koje propisuje ministar.
Poglavlje 3.
MEĐUNARODNA REGISTRACIJA I GRAĐANSKOPRAVNA ZAŠTITA
Međunarodna registracija
Članak 33.
(1) Međunarodna registracija oznaka izvornosti, oznaka zemljopisnog podrijetla i
oznaka tradicionalnog ugleda provodi se na temelju međunarodnog ugovora o
uzajamnoj zaštiti registriranih oznaka izvornosti, oznaka zemljopisnog
podrijetla i oznaka tradicionalnog ugleda koji obvezuje Republiku Hrvatsku.
(2) Oznake koje nisu registrirane ili koje su prestale važiti u zemlji
podrijetla, ne mogu se registrirati u Republici Hrvatskoj.
Građanskopravna zaštita
Članak 34.
Na građanskopravnu zaštitu registriranih oznaka izvornosti, oznaka zemljopisnog
podrijetla i oznaka tradicionalnog ugleda primjenjuju se odredbe posebnog
propisa kojim se uređuju oznake zemljopisnog podrijetla i oznake izvornosti
proizvoda i usluga.
Glava III.
ZAŠTITA OZNAKA NA RAZINI EUROPSKE UNIJE
Zahtjev za registraciju
Članak 35.
(1) Nakon što je oznaka izvornosti, oznaka zemljopisnog podrijetla ili oznaka
tradicionalnog ugleda zaštićena u Republici Hrvatskoj sukladno odredbama ovoga
Zakona i podzakonskih propisa donesenih na temelju njega, skupina u smislu ovoga
Zakona može podnijeti zahtjev za registraciju oznake izvornosti, oznake
zemljopisnog podrijetla ili oznake tradicionalnog ugleda na razini Europske
unije.
(2) Oznaka tradicionalnog ugleda u Republici Hrvatskoj je u smislu propisa
Europske unije »garantirano tradicionalni specijalitet«.
(3) Zahtjev za registraciju oznake izvornosti ili oznake zemljopisnog podrijetla
iz stavka 1. ovoga članka mora sadržavati dokumente iz članka 7. stavka 4. ovoga
Zakona, kao i dokaz da je naziv zaštićen u Republici Hrvatskoj.
(4) Zahtjev za registraciju oznake tradicionalni ugled iz stavka 1. ovoga članka
mora sadržavati dokumente iz članka 23. stavka 3. ovoga Zakona.
(5) Zahtjev iz stavka 1. ovoga članka šalje se Europskoj komisiji izravno ili
putem Ministarstva.
(6) U pogledu oznake izvornosti ili oznake zemljopisnog podrijetla, a kada naziv
označava prekogranično zemljopisno područje ili kada je tradicionalni naziv
povezan s prekograničnim zemljopisnim područjem, više skupina može podnijeti
zajednički zahtjev u skladu s detaljnim pravilima propisanim u propisima
Europske unije.
(7) U pogledu oznake tradicionalnog ugleda više skupina iz različitih država
članica ili trećih zemalja može podnijeti zajednički zahtjev u skladu s
detaljnim pravilima propisanim u propisima Europske unije.
(8) Dokumenti koji se šalju Europskoj komisiji moraju biti napisani na jednom od
službenih jezika institucija Europske unije, ili prijevod mora biti ovjeren od
ovlaštenog sudskog tumača.
Postupak registracije na razini Europske unije
Članak 36.
(1) Postupak registracije oznaka na razini Europske unije provodi se sukladno
Uredbi Vijeća (EZ-a) br. 510/2006 od 20. ožujka 2006. o zaštiti zemljopisnih
oznaka i oznaka izvornosti poljoprivrednih i prehrambenih proizvoda, Uredbi
Komisije (EZ-a) br. 1898/2006 od 14. prosinca 2006. koja predviđa detaljna
pravila za provedbu Uredbe Vijeća (EZ-a) br. 510/2006 o zaštiti oznaka
zemljopisnog podrijetla i oznaka izvornosti poljoprivrednih i prehrambenih
proizvoda te Uredbi Vijeća (EZ-a) br. 509/2006 od 20. ožujka 2006. o
poljoprivrednim i prehrambenim proizvodima kao garantirano tradicionalnim
specijalitetima i Uredbi Komisije (EZ-a) br. 1216/2007 od 18. listopada 2007.
kojom se utvrđuju detaljna pravila za provedbu Uredbe Vijeća (EZ-a) br. 509/2006
o poljoprivrednim i prehrambenim proizvodima kao garantirano tradicionalnim
specijalitetima.
(2) U slučaju nacionalnih oznaka registriranih i na razini Europske unije
primjenjuju se propisi iz stavka 1. ovoga članka.
Glava IV.
SLUŽBENE KONTROLE I UTVRĐIVANJE SUKLADNOSTI SA SPECIFIKACIJOM PROIZVODA
Službene kontrole
Članak 37.
(1) Službene kontrole zdravstvene ispravnosti i higijene poljoprivrednih i
prehrambenih proizvoda namijenjenih za ljudsku prehranu provode se sukladno
odredbama Zakona o hrani (»Narodne novine«, br. 46/07.) i propisa donesenih na
temelju njega.
(2) Svaki korisnik registrirane oznake iz članka 11. stavka 2. i 3. i članka 28.
stavka 2. i 3. ovoga Zakona podliježe službenim kontrolama.
Utvrđivanje sukladnosti sa specifikacijom
Članak 38.
(1) Utvrđivanje sukladnosti sa specifikacijom provodi se prije podnošenja
zahtjeva iz članka 8. stavka 1., članka 11. stavka 3., članka 24. stavka 1. i
članka 28. stavka 3. ovoga Zakona kao i za vrijeme trajanja registracije oznake.
(2) Utvrđivanje sukladnosti iz stavka 1. ovoga članka provode pravne osobe (u
daljnjem tekstu: certifikacijska tijela) koje ovlašćuje ministar.
(3) Certifikacijska tijela iz stavka 2. ovoga članka moraju biti akreditirana u
skladu s uvjetima odgovarajuće hrvatske norme.
(4) Troškove utvrđivanja sukladnosti određuju certifikacijska tijela uz
suglasnost Ministarstva, a snose ih podnositelji zahtjeva ili korisnici oznaka.
(5) Popis ovlaštenih certifikacijskih tijela objavljuje se u »Narodnim
novinama«.
(6) U slučaju kada ovlašteno certifikacijsko tijelo utvrdi značajne
nesukladnosti sa specifikacijom dužno je o tome obavijestiti Ministarstvo.
(7) Ministar provedbenim propisima utvrđuje uvjete kojima moraju udovoljavati
certifikacijska tijela, rok za udovoljavanje uvjeta iz stavka 3. ovoga članka,
postupak utvrđivanja sukladnosti te obveze certifikacijskih tijela u postupku iz
stavka 1. ovoga članka kao i postupanje u slučaju iz stavka 6. ovoga članka.
Upravni i inspekcijski nadzor
Članak 39.
(1) Upravni nadzor nad primjenom odredaba ovoga Zakona i propisa donesenih na
temelju ovoga Zakona obavlja Ministarstvo.
(2) Inspekcijski nadzor nad provedbom ovoga Zakona i propisa donesenih na
temelju njega obavlja inspekcija Ministarstva nadležna za kakvoću
poljoprivrednih i prehrambenih proizvoda (u daljnjem tekstu: poljoprivredna
inspekcija i inspekcija za kakvoću hrane).
(3) Poslove nadležne inspekcije iz stavka 2. ovoga članka može obavljati
diplomirani inženjer prehrambene tehnologije ili srodnog smjera, agronomije ili
drugog srodnog zvanja stečenog nakon odgovarajućega diplomskog studija koji
pored općih uvjeta za rad u državnoj službi moraju imati položen državni stručni
ispit i najmanje 4 godine radnog iskustva na odgovarajućim poslovima.
(4) Inspekcijski nadzor nad odredbama ovoga Zakona na razini maloprodaje provode
gospodarski inspektori Državnog inspektorata sukladno odredbama ovoga Zakona i
posebnom propisu.
Iskaznica i znak inspektora
Članak 40.
(1) Poljoprivredni inspektor i inspektor za kakvoću hrane ima posebnu iskaznicu
i znak kojim dokazuje svoj službeni status, identitet i ovlasti.
(2) Obrazac iskaznice i izgled znaka, način i postupak izdavanja te vođenje
evidencije o izdanim iskaznicama i znakovima iz stavka 1. ovoga članka propisuje
ministar.
Poslovi nadležnog inspektora
Članak 41.
(1) Poljoprivredna inspekcija i inspekcija za kakvoću hrane obavlja sljedeće
poslove:
1. nadzire rad korisnika registriranih oznaka upisanih u Upisnike iz članka 11.
stavka 2. i članka 28. stavka 2. ovoga Zakona,
2. uzima uzorke poljoprivrednih i prehrambenih proizvoda radi utvrđivanja
sukladnosti sa specifikacijom,
3. privremeno zabranjuje korištenje registrirane oznake i stavljanja na tržište
poljoprivrednih i prehrambenih proizvoda sa zaštićenom oznakom koja ne
udovoljava uvjetima navedenim u specifikaciji, najduže do šest mjeseci,
4. predlaže Ministarstvu brisanje korisnika oznake iz upisnika iz članka 11.
stavka 2. i članka 28. stavka 2. ovoga Zakona,
5. vodi službene podatke za područje županije o povredama odredaba ovoga Zakona
i propisa donesenih na temelju njega,
6. izvještava nadležna tijela državne uprave o uočenim nepravilnostima i traži
provođenje određenih postupaka, ako sama nije ovlaštena da izravno postupa,
7. podnosi optužni prijedlog za pokretanje prekršajnog postupka zbog povrede
odredaba ovoga Zakona i propisa donesenih na temelju njega,
8. poduzima i druge mjere i radnje propisane ovim Zakonom i propisima donesenim
temeljem njega.
(2) Poslove iz stavka 1. ovoga članka poljoprivredna inspekcija i inspekcija za
kakvoću hrane obavlja prema godišnjem planu kontrole i u slučaju iz članka 38.
stavka 6. ovoga Zakona.
(3) Gospodarski inspektor Državnog inspektorata u provođenju inspekcijskog
nadzora može zabraniti promet poljoprivrednih i prehrambenih proizvoda kada
utvrdi da isti nisu označeni sukladno odredbama članka 16. i članka 29. ovoga
Zakona i donosi rješenje o zabrani stavljanja na tržište tih poljoprivrednih i
prehrambenih proizvoda dok se utvrđeni nedostatak ne otkloni.
Postupanje poljoprivrednih inspektora i inspektora za kakvoću hrane
Članak 42.
(1) Poljoprivredni inspektor i inspektor za kakvoću hrane u provedbi
inspekcijskog nadzora vodi postupak, sastavlja zapisnik i donosi rješenje, kad
je za to ovlašten ovim Zakonom i propisima donesenim na temelju njega.
(2) Na postupak poljoprivrednog inspektora i inspektora za kakvoću hrane
primjenjuju se odredbe Zakona o općem upravnom postupku, ako ovim Zakonom nije
drukčije određeno.
Članak 43.
(1) Pravne i fizičke osobe koje podliježu nadzoru poljoprivrednog inspektora i
inspektora za kakvoću hrane dužne su mu omogućiti obavljanje nadzora, pružiti
potrebne podatke i obavijesti te osigurati nesmetan rad.
(2) Pravne i fizičke osobe iz prethodnog stavka dužne su na zahtjev
poljoprivrednog inspektora i inspektora za kakvoću hrane, u određenom roku,
dostaviti i pripremiti podatke i materijale koji su mu potrebni za obavljanje
poslova inspekcijskog nadzora.
(3) Rok iz stavka 2. ovoga članka mora biti primjeren vrsti zahtjeva.
Članak 44.
(1) Ako poljoprivredni inspektor i inspektor za kakvoću hrane u postupku
inspekcijskog nadzora utvrdi da je povrijeđen ovaj Zakon ili propisi doneseni na
temelju njega, naredit će rješenjem da se utvrđene nepravilnosti odnosno
nedostaci uklone u određenom roku.
(2) Poljoprivredni inspektor i inspektor za kakvoću hrane donijet će rješenje iz
stavka 1. ovoga članka bez odgađanja, a najkasnije u roku od 15 dana od dana
završetka nadzora.
(3) Poljoprivredni inspektor i inspektor za kakvoću hrane donijet će usmeno
rješenje i odmah narediti izvršenje kad utvrdi da pravna ili fizička osoba
obavlja djelatnost koja je u suprotnosti s izrečenom zaštitnom mjerom zabrane
obavljanja djelatnosti koja je u međuvremenu postala pravomoćna i izvršna.
(4) Rješenje iz prethodnog stavka ovoga članka bit će uneseno u zapisnik o
provedenom inspekcijskom pregledu.
Članak 45.
(1) Poljoprivredni inspektor i inspektor za kakvoću hrane može do donošenja
rješenja o počinjenom prekršaju ili presude o kaznenom djelu privremeno oduzeti
dokumentaciju i predmete koji u prekršajnom ili sudskom postupku mogu poslužiti
kao dokaz.
(2) O privremenom oduzimanju dokumentacije ili predmeta iz stavka 1. ovoga
članka izdaje se potvrda.
Članak 46.
(1) Ako poljoprivredni inspektor i inspektor za kakvoću hrane posumnja da
proizvod ne odgovara uvjetima propisanim ovim Zakonom i propisima donesenim na
temelju njega, uzet će određen broj uzoraka i dostaviti ih na analizu
akreditiranom laboratoriju.
(2) Prigodom uzimanja uzoraka inspektor ima pravo i dužnost:
– pod istim uvjetima i u isto vrijeme za ispitivanje uzeti tri istovjetna uzorka
u količini potrebnoj za ispitivanje (za prvu analizu, drugu analizu i za stranku
– vlasnika uzorka),
– sastaviti zapisnik o uzimanju uzoraka koji je sastavni dio inspekcijskog
zapisnika u koji mora navesti od kojeg proizvoda ili sirovine je uzorak uzet, od
koje je količine uzet, gdje je uzet i datum kada je uzet,
– uzorak uzet za prvu analizu bez odgađanja dostaviti akreditiranom
laboratoriju, a uzorak namijenjen za drugu analizu čuvati u odgovarajućim
uvjetima do završetka prve analize,
– bez odgađanja pisano izvijestiti stranku kod koje je uzet uzorak o rezultatima
prve analize,
– utvrditi posebnim zaključkom iznos troškova koji su nastali postupkom
ispitivanja uzorka, kome se imaju platiti i u kojem roku, u slučaju kad ispitani
uzorak ne odgovara propisanim uvjetima u specifikaciji.
Članak 47.
(1) Korisnik registrirane oznake upisan u Upisnik iz članka 11. stavka 2. i
članka 28. stavka 2. ovoga Zakona (u daljnjem tekstu: vlasnik uzorka) može u
roku od osam dana od primitka rezultata analize zahtijevati od poljoprivrednog
inspektora i inspektora za kakvoću hrane da drugi primjerak uzorka dostavi
drugom akreditiranom laboratoriju na ponovnu analizu.
(2) Ponovnu analizu može zahtijevati i poljoprivredni inspektor i inspektor za
kakvoću hrane u roku iz stavka 1. ovoga članka ako posumnja u rezultat analize.
(3) Nalaz ponovljene analize konačan je i može se pobijati samo pod uvjetima i
na način propisan za pobijanje javnih isprava.
(4) Vlasnik uzorka dužan je podmiriti troškove analize odnosno ponovljene
analize ako se utvrdi da proizvod od kojeg su uzeti uzorci ne odgovara
propisanim uvjetima.
(5) Ako se analizom utvrdi da uzorci odgovaraju odredbama ovoga Zakona i
propisima donesenim na temelju njega, troškove analize odnosno ponovljene
analize podmiruje tijelo državne uprave čiji je poljoprivredni inspektor ili
inspektor za kakvoću hrane u redovitoj kontroli dostavio uzorke.
(6) Ako se analizom utvrdi da uzorci odgovaraju odredbama ovoga Zakona i
propisima donesenim na temelju njega, troškove analize odnosno ponovljene
analize podmiruje osoba na čiji je zahtjev poslan uzorak na analizu.
(7) Vlasnik proizvoda od kojeg je uzet uzorak nema pravo na naknadu vrijednosti
uzorka.
Članak 48.
(1) Protiv rješenja donijetih na temelju ovoga Zakona žalba nije dopuštena ali
se može pokrenuti upravni spor.
(2) Protiv rješenja poljoprivredne inspekcije i inspekcije za kakvoću hrane može
se podnijeti žalba Ministarstvu u roku od 15 dana od dana dostave rješenja.
(3) O žalbi iz stavka 2. ovoga članka rješava Povjerenstvo za žalbe koje imenuje
ministar. Povjerenstvo broji tri člana od kojih najmanje jedan član iz reda
poljoprivrednih inspektora ili inspektora za kakvoću hrane u Ministarstvu.
Uvjete i način rada Povjerenstva poslovnikom propisuje ministar.
(4) Protiv rješenja gospodarskog inspektora može se podnijeti žalba Državnom
inspektoratu sukladno odredbama Zakona o Državnom inspektoratu.
(5) Žalba podnesena protiv rješenja iz stavka 2. i 4. ovoga članka donesenih na
temelju ovoga Zakona ne zadržava izvršenje rješenja kada je u javnom interesu
potrebno poduzeti hitne mjere, odnosno spriječiti štetu koja bi mogla nastati.
Glava V.
KAZNENE ODREDBE
Članak 49.
(1) Novčanom kaznom u iznosu od 30.000,00 do 70.000,00 kuna kaznit će se za
prekršaj pravna osoba ako:
– koristi registriranu oznaku izvornosti ili oznaku zemljopisnog podrijetla
protivno članku 11. stavku 1., 2. i 3. ovoga Zakona,
– koristi registriranu oznaku izvornosti ili oznaku zemljopisnog podrijetla
protivno članku 13. stavku 1. ovoga Zakona,
– koristi registrirani naziv protivno članku 14. stavku 1. ovoga Zakona,
– koristi žig protivno odredbi članka 15. stavka 2. ovoga Zakona,
– označava poljoprivredne ili prehrambene proizvode protivno odredbama članka
16. ovoga Zakona,
– koristi registriranu oznaku tradicionalnog ugleda protivno članku 26. stavku
1. ovoga Zakona,
– koristi registriranu oznaku tradicionalnog ugleda protivno članku 28. stavku
1., 2. i 3. ovoga Zakona,
– označava poljoprivredni ili prehrambeni proizvod protivno članku 29. ovoga
Zakona,
– koristi registrirani naziv protivno članku 30. stavku 1. i 2. ovoga Zakona,
– koristi registrirani naziv protivno članku 31. ovoga Zakona.
(2) Za prekršaje iz stavka 1. ovoga članka kaznit će se i odgovorna osoba u
pravnoj osobi novčanom kaznom u iznosu od 5.000,00 do 10.000,00 kuna.
(3) Za prekršaje iz stavka 1. ovoga članka kaznit će se fizička osoba novčanom
kaznom u iznosu od 5.000,00 do 10.000,00 kuna
Članak 50.
(1) Novčanom kaznom u iznosu od 10.000,00 do 50.000,00 kuna kaznit će se za
prekršaj pravna osoba:
– ako postupi protivno rješenju inspektora iz članka 42. stavka 1. ovoga Zakona,
– ako postupi protivno članku 43. stavku 1. i 2. ovoga Zakona,
– ako postupi protivno rješenju inspektora iz članka 44. ovoga Zakona.
(2) Za prekršaj iz stavka 1. ovoga članka kaznit će se i odgovorna osoba u
pravnoj osobi novčanom kaznom u iznosu od 5.000,00 do 10.000,00 kuna.
(3) Za prekršaje iz stavka 1. ovoga članka kaznit će se fizička osoba novčanom
kaznom u iznosu od 5.000,00 do 10.000,00 kuna.
Glava VI.
PRIJELAZNE I ZAVRŠNE ODREDBE
Članak 51.
(1) Propise na temelju ovoga Zakona, ministar će donijeti u roku od jedne godine
od dana stupanja na snagu ovoga Zakona.
(2) Radi usklađenja s propisima Europske unije ministar može, osim propisa
predviđenih pojedinim člancima ovoga Zakona, donijeti i druge provedbene
propise, potrebne za provedbu ovoga Zakona.
Članak 52.
(1) Do donošenja propisa iz članka 4. stavka 5., članka 7. stavka 2. i 6.,
članka 8. stavka 5., članka 9. stavka 9., članka 10. stavka 3., članka 11.
stavka 5., članka 12. stavka 5. i članka 38. stavka 7. ovoga Zakona ostaje na
snazi Pravilnik o oznakama izvornosti i oznakama zemljopisnog podrijetla hrane
(»Narodne novine«, br. 80/05. i 11/05.).
(2) Do donošenja propisa iz članka 23. stavka 5., članka 24. stavka 5., članka
25. stavka 10., članka 27. stavka 9. i članka 38. stavka 7. ovoga Zakona ostaje
na snazi Pravilnik o priznavanju posebnih svojstava hrane i dodjeli oznake
»tradicionalni ugled« (»Narodne novine«, br. 127/05.).
Članak 53.
(1) Oznake izvornosti odnosno oznake zemljopisnog podrijetla registrirane do
stupanja na snagu ovoga Zakona, vrijede i priznaju se do donošenja rješenja iz
članka 10. stavka 1. ovoga Zakona.
(2) Postupak obnove registracije oznaka iz stavka 1. ovoga članka mora se
pokrenuti najkasnije do 31. prosinca 2008. godine.
(3) Postupci za registraciju oznake izvornosti i oznake zemljopisnog podrijetla
pokrenuti do stupanja na snagu ovoga Zakona završit će se prema odredbama Zakona
o hrani (»Narodne novine«, br. 46/07.) i propisa iz članka 52. stavka 1. ovoga
Zakona.
Članak 54.
Laboratoriji iz članka 46. i članka 47. stavka 1. ovoga Zakona moraju ishoditi
akreditaciju u skladu s uvjetima odgovarajuće hrvatske norme najkasnije do 1.
siječnja 2009.
Članak 55.
Stupanjem na snagu ovoga Zakona prestaju važiti odredbe članka 83. stavka 3., 4.
i 5., članka 86. stavka 5., članka 97. do 122., članka 126. stavka 1. podstavka
4. do 15., članka 132. i članak 135. Zakona o hrani (»Narodne novine«, br.
46/07.).
Članak 56.
Na dan prijama Republike Hrvatske u Europsku uniju prestaju važiti odredbe
članka 35. stavka 3., 4. i 5. ovoga Zakona.
Članak 57.
Ovaj Zakon stupa na snagu osmoga dana od dana objave u »Narodnim novinama«, osim
odredbe članka 36. stavka 1. ovoga Zakona koja stupa na snagu danom prijama
Republike Hrvatske u Europsku uniju.
Klasa: 310-01/08-01/01
Zagreb, 2. srpnja 2008.
HRVATSKI SABOR

Predsjednik
Hrvatskoga sabora
**Luka Bebić, v. r.**

PRILOG I.

|  |  |
| --- | --- |
| (1)  Tarifni broj | (2)  Opis proizvoda |
| Poglavlje 1 | Žive životinje |
| Poglavlje 2 | Meso i jestivi klaonički proizvodi |
| Poglavlje 3 | Ribe i rakovi, mekušci i ostali vodeni beskralješnjaci |
| Poglavlje 4 | Mlijeko i drugi mliječni proizvodi; jaja peradi i ptičja jaja; prirodni med; jestivi proizvodi životinjskog podrijetla, što nisu spomenuti niti uključeni na drugom mjestu |
| Poglavlje 5  05.04      05.11 | Crijeva, mjehuri i želuci od životinja (osim od riba), cijeli i njihovi komadi, svježi, rashlađeni, smrznuti, soljeni, u salamuri, sušeni ili dimljeni  Proizvodi životinjskog podrijetla što nisu spomenuti niti uključeni na drugom mjestu; mrtve životinje iz Poglavlja 1 i Poglavlja 3, neuporabive za ljudsku prehranu |
| Poglavlje 6 | Živo drveće i druge biljke; lukovice, korijenje i slično; rezano cvijeće i ukrasno lišće |
| Poglavlje 7 | Jestivo povrće, neko korijenje i gomolji |
| Poglavlje 8 | Jestivo voće i orašasti plodovi; kore agruma, dinja i lubenica |
| Poglavlje 9 | Kava, čaj i začini, osim mate čaja (tarifni broj 09.03) |
| Poglavlje 10 | Žitarice |
| Poglavlje 11 | Proizvodi mlinske industrije; slad; škrob; inulin; pšenični gluten |
| Poglavlje 12 | Uljano sjemenje i plodovi; razno zrnje, sjemenje i plodovi; industrijsko i ljekovito bilje; slama i stočna hrana |
| 1302 20 | Pektinske tvari, pektinati i pektati |
| Poglavlje 15  15.01    15.02    15.03      15.04      15.07    15.08    15.09    15.10        15.11    15.12      15.13      15.14      15.15      15.16        15.17          152200 | Svinjska mast (uključujući salo) i mast peradi, osim iz tarifnog broja 0209 ili 1503  Masti od goveda, ovaca ili koza, osim iz tarifnog broja 1503  Stearin od svinjske masti, ulje od svinjske masti, oleostearin, oleo ulje i ulje od loja, neemulgirani, nemiješani niti na drugi način pripremljeni  Masti i ulja i njihove frakcije, od riba ili morskih sisavaca, rafinirani ili nerafinirani, ali kemijski nemodificirani  Sojino ulje i njegove frakcije, rafinirani ili nerafinirani, ali kemijski nemodificirani  Ulje od kikirikija i njegove frakcije, rafinirani ili nerafinirani, ali kemijski nemodificirani  Maslinovo ulje i njegove frakcije, rafinirani ili nerafinirani, ali kemijski nemodificirani  Ostala ulja i njihove frakcije, dobivena isključivo od maslina, rafinirana ili nerafinirana, ali kemijski nemodificirana, uključujući mješavine tih ulja ili frakcija s uljima ili frakcija iz tarifnog broja 1509  Palmino ulje i njihove frakcije, rafinirani ili nerafinirani, ali kemijski nemodificirani  Ulje od sjemena suncokreta, šafranike ili pamuka i njihove frakcije, rafinirani ili nerafinirani, ali kemijski nemodificirani  Ulje od kokosovog oraha (kopre), palminih koštica (jezgri) ili babasu ulje i njihove frakcije, rafinirani ili nerafinirani, ali kemijski nemodificirani  Ulje od repice ili ulje od gorušice i njihove frakcije, rafinirani ili nerafinirani, ali kemijski nemodificirani  Ostale stabilne (nehlapljive) biljne masti i ulja (uključujući jojobino ulje) i njihove frakcije, rafinirani ili nerafinirani, ali kemijski nemodificirani  Masti i ulja životinjskog ili biljnog podrijetla i njihove frakcije, djelomično ili potpuno hidrogenirani, interesterificirani, reesterificirani ili elaidinizirani, rafinirani ili nerafinirani, ali dalje nepripremljeni  Margarin; jestive mješavine ili pripravci od masti ili ulja životinjskog ili biljnog podrijetla ili od frakcija različitih masti ili ulja iz ovog poglavlja, osim jestivih  masti ili ulja i njihovih frakcija iz tarifnog broja 1516  Degra; ostaci dobiveni pri preradi masnih tvari ili voskova životinjskog ili biljnog podrijetla |
| Poglavlje 16 | Prerađevine od mesa, riba, rakova, mekušaca ili drugih vodenih beskralješnjaka |
| Poglavlje 17  17.01    17.02          17.03    2106 90 20 | Šećer od šećerne trske ili šećerne repe i kemijski čista saharoza, u krutom stanju  Ostali šećeri, uključujući kemijski čistu laktozu, maltozu, glukozu i fruktozu, u krutom stanju; šećerni sirupi bez dodanih aroma ili tvari za bojenje; umjetni med miješan ili ne s prirodnim medom; karamel  Melase, dobivene pri ekstrakciji ili rafiniranju šećera  Aromatizirani ili obojeni šećerni sirupi |
| Poglavlje 18  18.01  18.02 | Kakao u zrnu, cijeli ili lomljeni, sirovi ili prženi  Ljuske, kore, opne i ostali otpaci od kakaa |
| Poglavlje 20 | Proizvodi od povrća, voća, orašastih plodova ili ostalih dijelova biljaka |
| Poglavlje 22  2204      22.06        22.07        22.09 | Vino od svježeg grožđa, uključujući pojačana vina; mošt od grožđa, osim mošta iz tarifnog broja 2009  Druga fermentirana pića (npr. jabukovača, kruškovača ili medovina); mješavine fermentiranih pića i mješavine fermentiranih i bezalkoholnih pića, nespomenute niti obuhvaćene na drugom mjestu  Nedenaturirani etilni alkohol s volumnim udjelom alkohola 80 vol.%; ili većim; etilni alkohol i ostali alkoholi denaturirani, s bilo kolikim sadržajem alkohola  Ocat i nadomjesci za ocat dobiveni od octene kiseline |
| Poglavlje 23 | Ostaci i otpaci od prehrambene industrije; pripremljena životinjska hrana |
| Poglavlje 24  24.01 | Neprerađeni duhan; duhanski otpaci |
| Poglavlje 45  45.01 | Pluto, prirodno pluto, sirovo ili jednostavno obrađeno; otpaci od pluta; pluto drobljeno,  granulirano ili mljeveno |
| Poglavlje 53  53.01      53.02 | Lan, sirovi ili prerađen, ali ne preden; lanena kučina i otpaci (uključujući otpadnu pređu i rastrgane materijale)  Prava konoplja (*Cannabis sativa L.*), sirova ili prerađena, ali ne predena, kučina i otpaci od konoplje (uključujući pređu i rastrgane tekstilne materijale) |

Lan, sirovi ili prerađen, ali ne preden; lanena
kučina i otpaci (uključujući otpadnu pređu i rastrgane materijale)
Prava konoplja (Cannabis sativa L.), sirova ili prerađena, ali ne predena,
kučina i otpaci od konoplje (uključujući pređu i rastrgane tekstilne materijale)

PRILOG II.
PREHRAMBENI PROIZVODI
– pivo,
– napici dobiveni od biljnih ekstrakata,
– kruh, pecivo, kolači, slastice i drugi pekarski proizvodi,
– prirodne gume i smole,
– senf,
– tjestenina.
PRILOG III.
POLJOPRIVREDNI PROIZVODI
– sijeno,
– esencijalna ulja,
– pluto,
– cochineal boja (sirovina životinjskog podrijetla)
– cvijeće i ukrasno bilje,
– vuna,
– pleter,
– trt lan.
PRILOG IV.
PREHRAMBENI PROIZVODI
– pivo,
– čokolada i drugi prehrambeni pripravci koji sadrže kakao,
– slastice, kruh, peciva, kolači, keksi i drugi pekarski proizvodi,
– tjestenina, bez obzira je li kuhana ili punjena, ili nije,
– unaprijed kuhana jela,
– pripremljeni začinski umaci,
– juhe ili bujoni,
– napici izrađeni od biljnih ekstrakata,
– sladoledi i sorbeti.

Zakon, NN 84/2008-2719
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)